  Майя Бывальцева Виктор Пислегин Удмуртиысь Совето Союзлэн Геройёсыз пӧлысь одӥгез нырысетӥез (Каракулино ёросысь Ижболдино гуртын вордскем Павел Кирьяновен одӥг нуналэ пусъемын), нош удмуртъёс пӧлын нырысетӥез луэ. Кунлэн вылӥ данъетэныз со фин ожын батырлыко нюръяськемез понна 1940-тӥ арын 21-тӥ оштолэзе пусъемын вал. Пинал но егит дырыз Виктор Пислегин вордскиз 1920-тӥ арын 20-тӥ оштолэзе туала Ува ёросысь Пуштовай гуртын крестьян семьяын. Атаез удмурт, нош анаез полька вылэм. Иворъёсъя «Удмуртия» агентстволэн корреспондентэзлы со сярысь вераз Виктор Кузьмичлэн сузэрезлэн нунокез Николай Пислегин. Ачиз со историк, Россиысь тодосъя академилэн Урал ёзэтысьтыз Историяя, кылъя но литературая удмурт институтын ужа. Ужезъя пӧртэм архивъёсы вуылыса, нялтас аслаз выжыосыз сярысь но ивортодэт люка. «Солэн атаез Кузьма Ионович Пислегин вордскиз 1888-тӥ арын. Оже сое басьтӥзы, нырысетӥ мировой ож. Отысь со сюриз пленэ. Пленын со пумитаськиз нылашен, ужазы, батрачить каризы. Собере, оло, малпасько, 19-тӥ арын пленысь соос бертӥзы ӵошен, вал ни пизы Владимир. Собере уже татын вордскиз вот как раз Виктор Кузьмич. Та кышномурт, солэн нимыз вал Луиза, со полячка», — вераз Николай Пислегин. 8 аресаз Виктор Пислегин школае мынӥз. 1935-тӥ арын Ижкаре ужаны кошкиз. Арлыдыз тырмымтэен уже уз басьтэ шуыса, улонысь кошкем агаезлэсь ужкагазъёссэ тупатыса, аслыз кык арес ватсаз. (Нялтас вераса, берлогес соин сэрен ик Викторез армие но вазьгес басьтӥзы). Ижын почтамтын ужаз, собере Сталиногорск каре (али Тула улосвылысь Новомосковск) двоюродной братэз Филарет Пислегин доры кошкиз. Отысен ик сое армие басьтӥзы, соку Викторлы 17 арес гинэ вал ай. Удмуртилэн батыръёсыз: Совето Союзлэн Героез Виктор Пислегин Службазэ Украинаын кутскиз, пинал ожгарчиез танковой войскоосы басьтӥзы но полковой школае ыстӥзы. Службазэ нуиз 62-тӥ танковой полклэн 2-тӥ батальоназ. Западной Украинаез мозмытон дыръя умой герӟетэн воземез понна рядовой Пислегинлы командованилэсь таукарон сётӥзы. Нош 1939-тӥ арын 30-тӥ шуркынмонэ Финляндиен ож кутскиз. 1940-тӥ арын тулыспалэ солэн полкез Львовысь Ленинград ожгар округе выжтэмын вал. Фин ожын Виктор Пислегин котыртэме шеде Туппури-Саари шормуӵ вылэ мынон дыръя, Пислегинлэн танказ (отын со башенной стрелок вал) снаряд йӧтӥз. Ӝуась техниказэс кыскыны быгатӥзы, но ожгарчиос котыртэме шедизы. Пеймыт луытозь соос тушмонлы матэктыны ӧз сётэ, Викторез кияз сӧсыртӥзы. Уйин экипаж котыртэмысь потыны но асьсэлэнъёс доры вуыны быгатӥз. Госпитальын дыръяз Пислегин тодӥз солы, озьы ик экипажысьтыз Николай Клыпинлы (экипажлэн командирез) но Иван Болесовлы (механик-водитель), Совето Союзлэн Героез ним сётэмын шуыса. 1940-тӥ арын 4-тӥ куартолэзе Ленинградысь Горд Армилэн юртаз солы Ленин орден но «Зарни Кизили» медаль сётӥзы, нош 6-тӥ куартолэзе тодмо луиз, обороная наркомлэн пуктэмезъя Виктор Пислегинлы лейтенант звание сётэмын шуыса. Киножурналлэн героез Фин ож бере Виктор Пислегин Ленинградэ кыле. Вордскем палъёсаз 1940-тӥ арын куартолэзь пумын бертылэ, гуртоосыныз адӟиське. «Союзкинохроникалэн» Татариысь ёзэтэз Пуштовайын пумиськонысь «Встреча с героем» вакчи фильм лэсьтэм. Сое алигес шедьтӥзы. «Вот али ми тодӥськом… Фотографизэ гинэ адӟиськом вал, нош али тани - кызьы со ветлэ, мар, но кылзэ, куаразэ ми ум кылӥське. <…> Шедьтыку, адӟыку нырысетӥзэ туж шуккылэ вал», — вера Николай Пислегин. Виктор Пислегинэз Пуштовайын улӥсьёс пумитазы «Фильмын верало, Виктор Кузьмичлы 23 арес шуыса. Со азьвылгес арлыдзэ будэтэмен ик, дыр, герӟаськемын», - валэктӥз Николай Пислегин. Быдӟым Атыкай ожын Фин ож йылпумъяськем бере Виктор Пислегин Ленинградэ кылиз, отын кар военкоматын ужаз, шоръёзо школаез йылпумъяз. Бронетанковой войскоослэн академиязы (Москва) пырыны куриськоз сётӥз. Но ӧз кылды… «Медэ вал пырын бронетанковой училищее. Ӧз вутты. Война кутскиз но, куриськиз фронтэ, отын быриз на подступах к Ленинграду, Луга палан. Лужский рубеж обороны сыӵе вал. Отын туж зол милям солдатъёс возизы немецез. Со палан контрнаступлениын командир танковой роты Виктор Кузьмич Пислегин быриз. Сутӥзы сое немецъёс», — вера Николай Пислегин. 21 аресъем удмурт батырез бырем интыяз Ленинград улосвылысь Луга ёросысь Югостицы гуртын ватӥзы. Нош 1965-тӥ арын лысьӧмъёссэ Луга карысь шайвылэ выжтӥзы. «Улонын ваньзэ лэсьтэ фатум-а, мар-а — грекъёс верало «случай», — шуэ Николай Пислегин. Фин ожын Совето Союзлэн Героез ним басьтэм куинь ожгарчиос пӧлысь одӥгзы но тупаса улонэз ӧз адӟе. Иван Болесов фин ожын ик быриз, Николай Клыпинэз Быдӟым Атыкай ожын секыт сӧсыртӥзы, со госпитальын кулӥз. Геройёсты уг вунэто Совето Союзысь Геройлэн Виктор Пислегинлэн нимыз сётэмын Луга карысь урамлы, Ува каргуртысь, Ижкарысь урамъёслы. Со сяна, солэсь нимзэ нуллӥзы Львовысь, Лугаысь но Удмуртиысь трос школаосысь пионер дружинаос. Югостицы гуртын стела пуктэмын, Ижкарын — мемориал пул юнматэмын. Ижкарын туала «Ростелекомлэн» юртэз вылын буре ваён пул юнматэмын                   Фото: Григорий Фомин © udmurt.media 1970-тӥ арын 8-тӥ куартолэзе Уваын синпелет-бюст усьтӥзы. 1947-тӥ арын удмурт драматург Игнатий Гаврилов «Лейтенант Пислегин» пьесазэ поттӥз. Николай Пислегин нимо-дано ӵыжы-выжыезлэн Лугаысь шайгу вылаз Санкт-Петербургын архивын ужан дыръяз вуылэм. 2015-тӥ арын отчы ветлэм атаез - Геройлэн сузэрезлэн пиез, озьы ик Виктор Пислегин -Удмуртиысь музъем нуэм. Николай Пислегин Лугаын, юрт вылын гожтэмын та урам Виктор Пислегинлэсь нимзэ нуллэ шуыса  Фото: Н.Пислегинлэн архивысьтыз © Тегъёс: Мерлык Ува Удмуртия 9-ткуартолэзь ВормонНунал БыдӟымАтыкайож ож  